कृत्रिम विवाद नगर्न गौरवको अनुरोध
अखिल नेपाल फुटबल संघ (एन्फा) को कार्यकारी अधिकृत नियुक्ति विवादमा तानिएका गौरव थापाले त्यस प्रकारको कुनै कृत्रिम विवाद नगर्न अनुरोध गरेका छन् । उनले बुधबार विज्ञप्ति जारी गर्दै नेपाली फुटबललाई फेरि आफ्नो स्वाभाविक लयमा फर्काउन सबै एकजुट हुनुपर्नेमा जोड दिएका छन् ।
काठमाडौँ — अखिल नेपाल फुटबल संघ (एन्फा) को कार्यकारी अधिकृत नियुक्ति विवादमा तानिएका गौरव थापाले त्यस प्रकारको कुनै कृत्रिम विवाद नगर्न अनुरोध गरेका छन् । उनले बुधबार विज्ञप्ति जारी गर्दै नेपाली फुटबललाई फेरि आफ्नो स्वाभाविक लयमा फर्काउन सबै एकजुट हुनुपर्नेमा जोड दिएका छन् ।एन्फाका पूर्वअध्यक्ष गणेश थापाका छोरा गौरवले यस अगाडि नेपाली फुटबलको सर्वोच्च संस्थाको विदेश विभाग प्रमुख भएर काम गरिसकेका छन् । अन्तर्राष्ट्रिय फुटबल महासंघ (फिफा) र एसियाली फुटबल महासंघ (एएफपी) ले आफूलाई कार्यकारी अधिकृतमा नियुक्त गरेर अस्वीकार गर्ने हल्ला चलाउनु पूर्णत: गलत र प्रायोजित रहेको पनि बताएका छन् ।उनले प्रेस विज्ञप्तिमा भनेका छन्, ‘फिफा र एएफसीले मेरो नियुक्तिमा कुनै समस्या नरहने प्रस्ट पारिसकेको छ ।’ गौरवले एन्फामा कुनै पदका लागि आफूले अनुरोध र दबाब दुवै नगरेको बताउँदै अध्यक्ष पंकजविक्रम नेम्वाङ र महासचिव किरण राईले आफूलाई जिम्मेवारी लिएर काम गर्न भनेको दाबी गरेका छन् । एन्फा नेतृत्वले गौरवलाई कुनै पदमा नियुक्त गर्दा फिफा र एएफसीबाट कारबाही हुन सक्ने डर रहेको भन्दै नियुक्तिको प्रक्रिया रोक्दै आएको मानिएको छ । गौरवले सन् २०१३ देखि विभिन्न अवसरमा एन्फाको अन्तर्राष्ट्रिय प्रमुखका रूपमा काम गरिसकेका छन् । यस्तै उनले एएफसीअन्तर्गत रहेर पनि विभिन्न ठूला प्रतियोगितामा प्रतियोगिता निर्देशकको काम पनि गरिसकेका छन् ।उनले थपेका छन्, ‘फिफा र एएफसीलाई अमान्य हुने गरेर मैले एन्फामा कुनै भूमिका चाहेको छैन । मैले कहिले पनि एन्फामा कुनै पदका लागि अनुरोध र दबाब गरेको छैन । म फेरि पनि प्रस्ट पार्न चाहन्छु, फोहोरी राजनीतिमा मेरो कुनै संलग्न थिएन र छैन पनि । म फुटबलको व्यावसकीय व्यक्ति हुँ । नेपाली फुटबललाई आवश्यक परेको बेला आफ्नो क्षमताअनुसार काम गर्न पछाडि पर्ने पनि छैन ।’